《题李杜画像》
宋代·陈棣

吟诗莫学李太白，千首万言皆酒色。
吟诗莫学杜拾遗，一生抱恨长嗟咨。
二豪胸中有佳趣，诗酒聊以发其悟。
世人有眼谁识真，第见诗篇不见人。
借令置之庙堂上，事业肯道风骚将。
睥睨连帅奴将军，英风义气高薄云。
我今再拜观遗像，犹疑饭颗相逢样。
诗题绘事在人间，光焰何翅长万丈。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。